als_Latn dik_Latn sag_Latn
Rekomandimi për qeverinë, për tregun e shitjes së trojeve e apartamenteve.
Fondi: Çmimin duhet ta vendosë tregu, jo i paracaktuar.
Tregu i shitjes së pasurive të paluajtshme sot has në një “ngërç”, që sipas Fondit Monetar Ndërkombëtar duhet të rregullohet. Çmimet e referencës që miraton qeveria për shitjen në çdo rajon të vendit, por sidomos më të detajuar për Tiranën, nuk japin efektin e dëshiruar. Në deklaratën përmbyllëse për konsultimet e artikullit IV Fondi jep edhe propozimin e tij konkret, që tregu i pasurive të paluajtshme të vetërregullohet.
Sot shitjet
Për të shitur sot një pronë, nuk ka vlerë deklarimi që bën qytetari. Taksimi i të ardhurve mes diferencës së shifrës që është blerë kjo pronë dhe shifrës që ajo shitet sot bëhet sipas një tabele që miraton çdo vit qeveria dhe Enti Kombëtar i Banesave. Pra, nëse ju shisni sot një pronë te zona e ish-Bllokut dhe metrin katrorë e jepni për 1800 euro, për një shtëpi 100 metra katrorë do të merrni 180 mijë euro. Por, sipas tabelës së qeverisë, shifra mund të mos jetë kjo dhe çmimi referent për këtë zonë mund të jetë 2000 euro metri/katrorë, çka automatikisht e bën shtëpinë tuaj prej 100 metrash katrorë me vlerë 200 mijë euro dhe ju do të taksoheni mbi vlerën e dytë. Kjo mënyrë funksionimi dhe rregullimi i tregut, sipas FMN-së, ka vështirësuar situatën dhe kjo reflektohet sidomos në ankandet që organizohen për shitjen e pronave që janë lënë si kolateral për kredi të marra. Në këto ankande, shpesh, të pasurit e një çmimi reference nuk e bën të lehtë shitjen e pronave, dhe në këto kushte FMN-ja sjell edhe variantin e saj.
Propozimi i FMN-së
Fondi Monetar Ndërkombëtar propozon që tregu i pasurive të paluajtshme të vetërregullohet. “Veprime konkrete, si lënia që çmimet e pronave të rregullohen nga tregu, duke lehtësuar shitjet në ankand (përfshirë këtu dhe heqjen e çmimit dysheme të rregulluar me ligj) do të ndihmonin”, shprehet FMN në deklaratën e fundit pas prezencës së misionit në Shqipëri. Kjo lë të kuptohet që qeveria nuk duhet që të miratojë më çmime reference për tregun e pasurive të paluajtshme për gjithë vendin, duke e lënë këtë treg që t’u përshtatet zhvillimeve të fundit. Me krizën në vendet fqinje, prezente gjerësisht edhe në vendin tonë, duket se FMN-ja bën këtë propozim si një mënyrë për të çliruar tregun. Vetërregullimi do të sjellë përshtatje me çmime më të leverdishme në një mjedis të ri, si pasojë e krizës ekonomike dhe kjo mund të rritë edhe transaksionet në sektorin e ndërtimit, i cili ka qenë edhe sektori më i prekur nga kriza qysh nga fillimi i saj në vitin 2009.
FMN ndryshon parashikimin për GDP-në
Kriza dhe zhvillimet dinamike në ekonomi, përfshirë këtu privatizimet, duket se kanë arritur të bëjnë konfuz edhe vetë Fondin Monetar Ndërkombëtar, i cili në pak ditë ka publikuar dy shifra të ndryshme për rritjen ekonomike. Shefi i misionit të FMN-së, Nadim Ilahi, në fillim të tetorit deklaroi se për vitin 2013 parashikohet një rritje 1.3 për qind e ekonomisë, ndërkohë që në raportin final të Fondit shifra rezulton më e lartë. I publikuar pak ditë më parë, raporti World Economic Outlook parashikon që ekonomia shqiptare të rritet me 1.7 për qind në 2013-n.
Të ardhurat
Për Fondin Monetar Ndërkombëtar, përpjekjet e qeverisë për të miradministruar tatimet nuk mund të jetë zgjidhja finale për rritjen e të ardhurave. Në këto kushte, qeverisë i këshillohet rritja e normës së taksimit mbi të ardhurat. “Përpjekjet për ta arritur këtë vetëm me përmirësimin e administrimit të taksave mund të mos mjaftojnë dhe mund të nevojiten disa ndryshime në politikën tatimore, përfshirë edhe normën e taksës për të ardhurat”, thuhet në raportin e FMN-së. (Publikim: Gazeta Panorama)
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn